钦定古今图书集成/明伦汇编/官常典/第211卷 > 李绅
## 钦定古今图书集成/明伦汇编/官常典/第211卷 > 李绅

按《唐书》本传，“绅字公垂，中书令敬元曾孙。世宦南方，
客润州。绅六岁而孤，哀等成人，母卢躬授之学。为人
短小精悍，于诗最有名，时号短李。苏州刺史韦夏卿
数称之。葬母，有乌御芝坠輤车。元和初，擢进士第，补
国子助教，不乐辄去。客金陵，李锜爱其才，辟掌书记。
锜寖不法，宾客莫敢言，绅数谏不入，欲去不许。会使”
者召，锜称疾，留后王澹为具行，锜怒，阴教士脔食之，
即胁使者为众奏：“天子幸得留。”锜召绅作疏坐锜前，
绅阳怖栗，至不能为字，下笔辄涂去，尽数纸。锜怒骂
曰：“何敢尔，不惮死邪！”对曰：“生未尝见金革，今得死为
幸。”即注以刃，令易纸，复然。或言许纵能军中书，绅不
足用。召纵至，操书如所欲，即囚绅狱中，锜诛乃免。或
欲以闻，谢曰：“本激于义，非市名也。”乃止。久之，从辟山
南观察府。穆宗召为右拾遗、翰林学士，与李德裕、元
稹同时，号“三俊。”累擢中书舍人。稹为宰相，而李逢吉
教人告于方事，稹遂罢。欲引牛僧孺，惧绅等在禁近
沮解，乃授德裕浙西观察使。僧孺辅政，以绅为御史
中丞。顾其气刚卞，易疵累，而韩愈劲直，乃以愈为京
兆尹、兼御史大夫，免台参以激绅。绅、愈果不相下，更
持台府故事，论诘往反，诋讦纷然，由是皆罢之，以绅
为江西观察使。帝素厚遇绅，遣使者就第劳赐，以为
乐，外迁。绅泣言为逢吉中伤，入谢，又自陈所以然。帝
悟，改户部侍郎。逢吉终欲陷之。绅族子虞，有文学名，
隐居华阳，自言不愿仕，时来省。绅雅与柏耆、程昔范
善，及耆为拾遗，虞以书求荐，绅恶其无立，操痛诮之。
虞失望，后至京师，悉暴绅所言于逢吉，逢吉滋怒，乃
用张又新、李续等计，擢虞、昔范与刘栖楚皆为拾遗，
以伺绅隙，内结中人王守澄自助。会敬宗立，逢吉知
绅失势可乘，使守澄从容奏言：“先帝始议立太子，杜
元颖、李绅劝立深王，独宰相逢吉请立陛下，而李续、
李虞助之。逢吉乘间言绅尝不利于陛下，请逐之。”帝
初即位，不能辨，乃贬绅为端州司马。栖楚等怒得善
地，皆切齿。诏下百官贺逢吉，唯右拾遗吴思不往。逢吉斥思，令告大行丧于吐蕃。此时人无敢言者。唯韦
处厚屡言绅枉折逢吉之“奸，后天子于禁中得先帝
手缄书一笥，发之见裴度、元颖。绅三疏请立帝为嗣，
始大感悟，悉焚逢吉党所上谤书。”始，绅南逐，历、封、康
间，湍濑险涩，惟乘涨流乃济。康州有媪龙祠，旧传能
致云雨，绅以书祷，俄而大涨。宝历赦令不言，左降官
与量移。处厚执争，诏为追定。得徙江州长史，迁滁、寿
二州刺史。霍山多虎，撷茶者病之。治机阱，发民迹，射
不能止。绅至，尽去之，虎不为暴。以太子宾客分司东
都。太和中，李德裕当国，擢绅浙东观察使。李宗闵方
得君，复以太子宾客分司。开成初，郑覃以绅为河南
尹。河南多恶少，或危帽散衣，击大球，尸官道，车马不
敢前。绅治刚严，皆望风遁去。迁宣武节度使。大旱，蝗
不入境。武宗即位，徙淮南。召拜中书侍郎、同中书门
下平章事，进尚书右仆射、门下侍郎，封赵郡公。居位
四年，以足缓不任朝谒，辞位。以检校右仆射平章事
复节度淮南。卒，赠太尉，谥文肃。始，澧人吴汝纳者，韶
州刺史武陵兄子也。武陵坐赃贬播州司户参军。死，
汝纳家被逐，久不调。时李吉甫任宰相，汝纳怨之，后
遂附宗闵党中。会昌时，为永宁尉，弟湘为江都尉，部
人讼湘受赃狼籍，身娶民颜悦女。绅使观察判官魏
铏鞫湘罪，明白论报，杀之。时议者谓吴氏世与宰相
有嫌疑，绅内顾望，织成其罪。谏官屡论列，诏遣御史
崔元藻覆按。元藻言“湘盗用程粮钱有状，娶部人女
不实。按悦尝为”青州衙推，而妻王故衣冠女，不应坐。
德裕恶元藻持两端，奏贬崖州司户参军。宣宗立，德
裕去位，绅已卒，崔铉等久不得志，导汝纳使为湘讼，
言：“湘素直，为人诬蔑，大校重牢，五木被体，吏至以娶
妻、资媵结赃。”且言：“颜悦故士族，湘罪皆不当死，绅枉
杀之。”又言：“湘死，绅令即瘗，不得归葬。”按：绅以旧宰相
镇一方，恣威权，凡戮有罪，犹待秋分，湘无辜，盛夏被
杀。崔元藻御德裕斥己，即翻其辞，因言“御史覆狱还，
皆对天子别白是非。”德裕权轧天下，使不得对，具狱
不付有司，但用绅奏而寘湘死。是时，德裕已失权，而
宗闵故党令狐绹、崔铉、白敏中皆当路，因是逞憾，以
利诱动元藻等，使三司结绅，仗钺作藩，虐杀良平。准
神龙诏书，“酷吏殁者，官爵皆夺，子孙不得进宦。绅虽
亡，请从《春秋》戮死者之比。”诏削绅三官，子孙不得仕。
贬德裕等。擢汝纳左拾遗，元藻武功令。始，绅以文艺
节操见用，而屡为怨仇所挤却，卒能自伸其才，以名
位终。然所至务为威烈，或陷暴刻，故虽殁而坐湘冤
云。